**Tisztelt Partnerünk!**

A Garantiqa Hitelgarancia Zrt. több lépcsős hatályba lépéssel módosítja jelenlegi Hirdetményét.

A módosítás okai:

1. az Üzletszabályzatokban meghatározott rendelkezésre állási díj megbontása, adminisztrációs díj bevezetése;

2. támogatástartalom számítás szempontjából figyelembe vett piaci díjak kötelező éves felülvizsgálata miatti módosítás;

3. egyéb módosítások.

**1. Üzletszabályzatban meghatározott rendelkezésre állási díj megbontása, adminisztrációs díj bevezetése;**

* ***Adminisztrációs díj***

Az Üzletszabályzat(ok) szerint 2019. szeptember 1-től a készfizető kezességvállalás beváltására nyitva álló határidő, vagy a beváltási eljárásban a pénzügyi intézmény részére a hiánypótlásra nyitva álló határidő meghosszabbítása esetén adminisztrációs díj számítandó fel.

A Hirdetménybe most bevezetésre kerülő adminisztrációs díj mértéke egyszeri 1% a beváltani kívánt tőkeösszegre vetítve. Felszámítására az alábbi esetekben kerül sor:

* ha a pénzügyi intézmény a beváltásra nyitva álló 3 hónapos határidő 2 hónappal történő hosszabbítását kéri, vagy
* ha a pénzügyi intézmény a hiánypótlásra nyitva álló 30 napos határidő 2 hónappal történő hosszabbítását kéri.

Egy ügylet esetén csak az egyik esetben van lehetőség a hosszabbításra. Azaz vagy a beváltási határidőt vagy a hiánypótlási határidőt lehet egyedi kérésre hosszabbítani.

* ***Rendelkezésre állási díj***

Rendelkezésre állási díj fizetendő fizetési megállapodás megkötése és erre tekintettel a beváltási eljárás felfüggesztése esetén. A díj mértékében változás történt, így amennyiben a felfüggesztés időtartama meghaladja a 18 hónapot a rendelkezésre állási díj a tőkeösszegre vetítve 2,5% lesz. A 18 hónapnál rövidebb megállapodás esetén az díj 1% marad.

Az adminisztrációs díj a 2019. szeptember 1-től benyújtásra kerülő készfizető kezességvállalási kérelmek alapján megkötött kezességi szerződések, míg a rendelkezésre állási díj változásai, az ezen határidőt követően benyújtott beváltás felfüggesztés iránti kérelmek tekintetében alkalmazandóak.

## 2. Támogatástartalom számítás szempontjából figyelembe vett piaci díjak éves módosítása

## A jóváhagyott módszertanunk szerint a Garantiqa Hitelgarancia Zrt. az auditált adatok felhasználásával évente köteles aktualizálni a támogatástartalom számításához használt „piaci díjait”.

A felülvizsgálat eredményeként a piaci díjaink tovább csökkentek, amely így a KKV-k támogatási keretét kevésbé terhelik, azaz nagyobb hitelösszeghez vehető igénybe az állami támogatott kezességvállalásunk.

A 3. számú mellékletben található piaci díjak a következőképpen alakulnak:

Általános támogatás kapcsán:

|  |  |  |  |
| --- | --- | --- | --- |
| **Szegmens** | **Tartalom** | **Magyarázat** | **Piaci díj %** |
| 1. | Kezességvállalások forgótőke esetén | Széchenyi-kártyás ügyletek | 4,5 % |
| 2/a. | Kezességvállalások forgótőke esetén | bankokkal kötött megállapodások alapján vállalt ügyletek | 4,4 % |
| 2/b. | Kezességvállalások beruházások esetén | 2,3 % |
| 3/a. | Kezességvállalások forgótőke esetén | maximálisan 100 millió Ft összegű hitel- és lízingügyletek esetén | 3,9 % |
| 3/b. | Kezességvállalások beruházások esetén | 2,0 % |
| 4/a. | kezességvállalások forgótőke esetén | 100 millió Ft-ot meghaladó összegű hitel- és lízingügyletek esetén | 4,1 % |
| 4/b. | kezességvállalások beruházások esetén | 3,0 % |

Mezőgazdasági támogatás kapcsán:

|  |  |  |  |
| --- | --- | --- | --- |
| **Szegmens** | **Tartalom** | **Magyarázat** | **Piaci díj %** |
| 2/a. | kezességvállalások forgótőke esetén | bankokkal kötött megállapodások alapján vállalt ügyletek | 2,3 % |
| 2/b. | kezességvállalások beruházások esetén | 0,8 % |
| 3/a. | kezességvállalások forgótőke esetén | maximálisan 100 millió Ft összegű hitel- és lízingügyletek esetén | 4,9 % |
| 3/b. | kezességvállalások beruházások esetén | 0,7 % |
| 4/a. | kezességvállalások forgótőke esetén | 100 millió Ft-ot meghaladó összegű hitel- és lízingügyletek esetén | 1,1 % |
| 4/b. | kezességvállalások beruházások esetén | 2,2 % |

A piaci díjak módosítása 2019. július 1-től beadott ügyletekre érvényes.

**3. Egyéb módosítások**

Az Üzletszabályzattal összhangban a Széchenyi Kártya Program tekintetében a kamattartam szorzó tábla módosításra került. (az SZKP program keretében, minden hiteltípusánál, a Garantiqakizárólag tőkére vállal kezességet).

Az agrár de minimis rendelet összegváltozásai átvezetésre kerültek:

* támogatártartalom felső határának 25.000 EUR-ra történő emelése
* garancia és faktoring szerződés esetén a maximális garantált összeg 187.500 EUR-ra (öt éves futamidő), illetve 93.750 EUR-ra (tíz éves futamidő) történő emelése

Pontosításra kerültek az Üzletszabályzatok megnevezései.

Az egyéb módosítások 2019. szeptember 1. napjától irányadóak, míg a Széchenyi Kártya Program tekintetében a módosított megállapodásokban meghatározott határidő, azaz 2019. május 6. napja az irányadó.

Budapest, 2019, június 21.

 Garantiqa Hitelgarancia Zrt.